Theodor Kocher
Theodor Kocher var en schweizisk kirurg, der fra 1872 var professor ved universitetet i Bern. Theodor Kocher havde stor indflydelse på udviklingen af kirurgien; Kochers arterieklemme (se kirurgiske instrumenter) med hager i spidsen til afklemning af blødende blodkar anvendes fortsat verden over. Kochers kravesnit ved operation for skjoldbruskkirtelsygdomme indgår også endnu i det kirurgiske repertoire.
På Kochers tid mente man, at skjoldbruskkirtlens funktion var mindre betydningsfuld, og at man kunne fjerne den helt ved kirtelforstørrelse (struma). I 1883 slog Theodor Kocher fast, at man ved operation bør efterlade en mindre, intakt del for at undgå, at der udvikles for lavt stofskifte (myksødem). Hans undersøgelser af skjoldbruskkirtelsygdomme indbragte ham i 1909 nobelprisen i fysiologi/medicin.